Návrh ROZHODNUTIE RADY o pozícii, ktorá sa má v mene Európskej únie zaujať v spoločnom výbore zriadenom regionálnym dohovorom o paneuro-stredomorských preferenčných pravidlách pôvodu, pokiaľ ide o žiadosť Moldavskej republiky, aby sa stala zmluvnou stranou tohto dohovoru /* COM/2014/0110 final - 2014/0058 (NLE) */





DÔVODOVÁ SPRÁVA 1. KONTEXT NÁVRHU Regionálnym dohovorom o paneuro-stredomorských preferenčných pravidlách pôvodu[1] (ďalej len „dohovor“) sa zavádzajú ustanovenia o pôvode tovaru, s ktorým sa obchoduje podľa príslušných obchodných dohôd uzatvorených medzi zmluvnými stranami. V článku 5 ods. 1 dohovoru sa stanovuje, že tretia strana sa môže stať sa zmluvnou stranou tohto dohovoru za predpokladu, že kandidátska krajina alebo územie má minimálne s jednou zo zmluvných strán uzavretú platnú dohodu o voľnom obchode, v ktorej sú ustanovené preferenčné pravidlá pôvodu. V článku 2 ods. 2 dohovoru sa stanovuje, že na účely dohovoru „tretia strana“ znamená akúkoľvek susediacu krajinu alebo územie, ktoré nie je zmluvnou stranou. Moldavská republika 17. júla 2013 predložila depozitárovi dohovoru (Generálnemu sekretariátu Rady EÚ) písomnú žiadosť o pristúpenie k dohovoru. Moldavská republika v tejto žiadosti uviedla, že je členom Stredoeurópskej dohody o voľnom obchode medzi Albánskom, Bosnou a Hercegovinou, bývalou Juhoslovanskou republikou Macedónsko, Moldavskou republikou, Čiernou Horou, Srbskom a Kosovom[2]. Z toho vyplýva, že Moldavská republika má uzavretú platnú dohodu o voľnom obchode so šiestimi zmluvnými stranami dohovoru a spĺňa podmienku stanovenú v článku 5 ods. 1 dohovoru, aby sa stala zmluvnou stranou. Moldavská republika vo svojej žiadosti takisto uviedla, že v rámci rokovaní o prehĺbenej a komplexnej dohode o voľnom obchode (DCFTA) s EÚ[3] sa zaviazala pristúpiť k dohovoru o paneuro-stredomorských preferenčných pravidlách pôvodu (PEM) a že nedávno ukončila rokovania o dohode o voľnom obchode s Tureckom. Žiadosť by sa preto na základe uplatnenia článku 4 ods. 3 písm. b) mala predložiť spoločnému výboru dohovoru s cieľom prijať rozhodnutie, ktorým sa Moldavská republika prizýva, aby pristúpila k dohovoru. Pozíciu, ktorú má EÚ zaujať v spoločnom výbore, by mala stanoviť Rada. Podľa Komisie si pristúpenie Moldavskej republiky nevyžaduje žiadne prechodné opatrenia uvedené v článku 4 ods. 3 písm. c) dohovoru. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Zmluvné strany dohovoru boli informované o tejto žiadosti na zasadnutí spoločného výboru dohovoru, ktoré sa konalo 29. októbra 2013. Externá expertíza nebola potrebná. Okrem toho nebolo potrebné vykonať posúdenie vplyvu vzhľadom na to, že pristúpenie tretej strany k dohovoru podlieha len podmienke, že táto strana má uzavretú platnú dohodu o voľnom obchode minimálne s jednou zo zmluvných strán dohovoru. 3. PRÁVNE PRVKY NÁVRHU Právnym základom tohto rozhodnutia Rady je článok 207 ods. 4 prvý pododsek v spojení s článkom 218 ods. 9 Zmluvy o fungovaní Európskej únie. Návrh patrí do výlučnej právomoci Únie. Zásada subsidiarity sa teda neuplatňuje. Navrhovaný nástroj: rozhodnutie Rady. 2014/0058 (NLE) Návrh ROZHODNUTIE RADY o pozícii, ktorá sa má v mene Európskej únie zaujať v spoločnom výbore zriadenom regionálnym dohovorom o paneuro-stredomorských preferenčných pravidlách pôvodu, pokiaľ ide o žiadosť Moldavskej republiky, aby sa stala zmluvnou stranou tohto dohovoru RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9, so zreteľom na regionálny dohovor o paneuro-stredomorských preferenčných pravidlách pôvodu[4], so zreteľom na návrh Európskej komisie, keďže: (1) Regionálny dohovor o paneuro-stredomorských preferenčných pravidlách pôvodu (ďalej len „dohovor“) nadobudol platnosť 1. decembra 2012. (2) V článku 5 ods. 1 dohovoru sa stanovuje, že tretia strana sa môže stať sa zmluvnou stranou tohto dohovoru za predpokladu, že kandidátska krajina alebo územie má minimálne s jednou zo zmluvných strán uzavretú platnú dohodu o voľnom obchode, v ktorej sú ustanovené preferenčné pravidlá pôvodu. (3) Moldavská republika 17. júla 2013 predložila depozitárovi dohovoru písomnú žiadosť o pristúpenie k dohovoru. (4) Moldavská republika je členom Stredoeurópskej dohody o voľnom obchode medzi Albánskom, Bosnou a Hercegovinou, bývalou Juhoslovanskou republikou Macedónsko, Moldavskou republikou, Čiernou Horou, Srbskom a Kosovom[5]. Z toho vyplýva, že Moldavská republika má uzavretú platnú dohodu o voľnom obchode so šiestimi zmluvnými stranami dohovoru a spĺňa podmienku stanovenú v článku 5 ods. 1 dohovoru, aby sa stala zmluvnou stranou. (5) Podľa článku 4 ods. 3 písm. b) dohovoru spoločný výbor prijíma rozhodnutím prizvania adresované tretím stranám pristúpiť k dohovoru. (6) Pozícia Únie v rámci spoločného výboru by mala spočívať v hlasovaní v prospech rozhodnutia, ktorým sa Moldavská republika prizýva, aby pristúpila k dohovoru, PRIJALA TOTO ROZHODNUTIE: Článok 1 Pozícia, ktorú má Európska únia zaujať v rámci spoločného výboru regionálneho dohovoru o paneuro-stredomorských preferenčných pravidlách pôvodu, pokiaľ ide o žiadosť Moldavskej republiky, aby sa stala zmluvnou stranou tohto dohovoru, je založená na návrhu rozhodnutia spoločného výboru pripojeného k tomuto rozhodnutiu. Zástupcovia Únie v spoločnom výbore môžu odsúhlasiť menšie zmeny v návrhu rozhodnutia bez ďalšieho rozhodnutia Rady. Článok 2 Rozhodnutie spoločného výboru sa po jeho prijatí uverejní v Úradnom vestníku Európskej únie. V Bruseli Za Radu predseda [1] Ú. v. EÚ L 54, 26.2.2013, s. 4. [2] Týmto označením nie sú dotknuté pozície k štatútu a označenie je v súlade s rezolúciou BR OSN č. 1244 a so stanoviskom Medzinárodného súdneho dvora k vyhláseniu nezávislosti Kosova. [3] DCFTA bola parafovaná na samite Východného partnerstva, ktorý sa konal 28. – 29. novembra 2013 vo Vilniuse. [4] Ú. v. EÚ L 54, 26.2.2013, s. 4. [5] Týmto označením nie sú dotknuté pozície k štatútu a označenie je v súlade s rezolúciou BR OSN č. 1244 a so stanoviskom Medzinárodného súdneho dvora k vyhláseniu nezávislosti Kosova.